ພັກເຮົາໄດ້ກຳນົດທິດທາງ ແລະ ຄາດໝາຍໃຫຍ່ຫລາຍດ້ານ ເພື່ອນຳພາປະເທດຊາດຫລຸດພົ້ນອອກຈາກ ສະຖານະພາບດ້ອຍພັດທະນາ ໃນປີ 2020 ເຊິ່ງໜຶ່ງໃນນັ້ນແມ່ນການເສີມຂະຫຍາຍກໍາລັງແຮງ ຂອງບັນດາພາກສ່ວນເສດຖະກິດກໍຄື ຊັ້ນຄົນຕ່າງໆເຂົ້າໃນການປົກປັກຮັກສາ ແລະ ພັດທະນາປະ ເທດຊາດຢ່າງຕັ້ງໜ້າ, ເຮັດໃຫ້ເສດຖະກິດແຫ່ງຊາດ ຂະຫຍາຍຕົວໄປຕາມທິດພັດທະນາແບບຍືນຍົງຢ່າງຕໍ່ເນື່ອງ, ເສດຖະກິດມະຫາພາກມີຄວາມໝັ້ນທ່ຽງ ແລະ ໜັກແໜ້ນ.
ສະຫາຍ ຈູມມາລີ ໄຊຍະສອນ ເລຂາທິການໃຫຍ່ ຄະນະບໍລິຫານງານສູນກາງພັກ ປະຊາຊົນ ປະຕິວັດລາວ ຜ່ານຮ່າງບົດລາຍງານການເມືອງ ຕໍ່ກອງປະຊຸມໃຫຍ່ ຄັ້ງທີ X ຂອງພັກປະຊາຊົນປະຕິວັດລາວ ໃນວັນທີ 18 ມັງກອນ ວ່າ: ເພື່ອເຮັດໃຫ້ການສ້າງເສດຖະກິດແຫ່ງຊາດ ໄປຕາມທິດພັດທະນາ ແບບຍືນຍົງນັ້ນ ພວກເຮົາຕ້ອງໄດ້ ສືບຕໍ່ສ້າງ ແລະ ພັດທະນາເສດຖະກິດຕະຫລາດ ຕາມທິດສັງຄົນນິຍົມ ທີ່ມີຫລາຍພາກສ່ວນເສດຖະກິດ, ຫລາຍຮູບການກຳມະສິດ, ຫລາຍຮູບການແຈກຢາຍ ແລະ ຫລາຍຮູບການຈັດຕັ້ງການຜະລິດທີ່ສະເໝີພາບ; ສ້າງເສດຖະກິດແຫ່ງຊາດ ໃຫ້ເຕີບໂຕຢ່າງແຂງແຮງຕໍ່ເນື່ອງ ຕາມທິດພັດທະນາແບບຍືນຍົງ ມີຄວາມກົມກຽວກັບສັງຄົມ ແລະ ສິ່ງແວດລ້ອມ, ຮັບປະກັນໃຫ້ເສດຖະກິດມະຫາພາກມີຄວາມເຂັ້ມແຂງ ແລະ ໝັ້ນທ່ຽງ ຕິດພັນກັບການຫັນເປັນອຸດສາຫະກຳ ແລະ ທັນສະໄໝ ແລະ ວຽກງານປ້ອງກັນຊາດ-ປ້ອງກັນຄວາມສະຫງົບ ທີ່ໜັກແໜ້ນເຂັ້ມແຂງ; ພັດທະນາກະສິກຳ ສະອາດຕິດພັນກັບການປຸງແຕ່ງ ແຕ່ຫົວທີ, ສ້າງເປັນພື້ນຖານຂອງ ການພັດທະນາທີ່ຍືນຍົງ, ຜະລິດສິນຄ້າໃຫ້ຫລາຍຂຶ້ນ ທັງດ້ານປະລິມານ ແລະ ຄຸນນະພາບ; ແກ້ໄຂຄວາມທຸກຍາກຂອງປະຊາຊົນໄດ້ຢ່າງທົ່ວເຖິງ, ຕັ້ງໜ້າສືບຕໍ່ປະຕິບັດ ມາດຕະການຍຸດທະສາດຫັນລົງກໍ່ສ້າງຮາກຖານ, ພັດທະນາຊັນນະບົດຮອບດ້ານ ຕາມທິດສ້າງຊົນນະບົດໃໝ່ ໂດຍຖືເອົາການສົ່ງເສີມ ການຜະລິດເປັນສິນຄ້າ ແລະ ການບໍລິການສ້າງລາຍໄດ້ເຂົ້າຄອບຄົວເປັນໃຈກາງ; ພັດທະນາອຸດສາຫະກຳ ໃນຂະແໜງທີ່ມີທ່າແຮງໄດ້ປຽບ ຕາມທິດມີຈຸດສຸມ, ມີປະສິດທິຜົນ, ທັນສະໄໝ, ເປັນມິດກັບສິ່ງແວດລ້ອມ ເພື່ອເປັນເສົາຄ້ຳໃຫ້ແກ່ ເສດຖະກິດແຫ່ງຊາດ ມີຄວາມອາດສາມາດ ໃນການແຂ່ງຂັນ.
ພ້ອມກັນນີ້, ຕ້ອງໄດ້ຍູ້ແຮງການພັດທະນາແຕ່ລະບໍລິເວນເຂດແຄວ້ນ ແລະ ຫັນເປັນຕົວເມືອງໃຫ້ມີຄວາມ ກົມກຽວດ້ານການພັດທະນາ ລະຫວ່າງ ຕົວເມືອງກັບຊົນນະບົດ; ສົ່ງເສີມການບໍລິການ ໃນຂະແໜງທຸລະກິດບໍລິການ ທີ່ມີທ່າແຮງສ້າງລາຍໄດ້ໃຫ້ປະເທດ, ດັດປັບໂຄງສ້າງຂອງຂະແໜງບໍລິການ; ສົ່ງເສີມ ການປະດິດສ້າງ ແລະ ນຳໃຊ້ວິທະຍາສາດ-ເຕັກໂນໂລຊີ ເພື່ອໃຫ້ກາຍເປັນປັດໄຈສຳຄັນ ເພື່ອຂະຫຍາຍກຳລັງການຜະລິດ, ເສດຖະກິດພູມປັນຍາ, ຍົກສູງການຜະລິດ ແລະ ການແກ່ງແຍ່ງແຂ່ງຂັນ; ເພີ່ມທະວີການຄຸ້ມຄອງຊັບພະຍາກອນທຳມະຊາດ, ປົກປັກຮັກສາສິ່ງແວດລ້ອມ ເປັນເຈົ້າການຮັບມືກັບໄພທຳມະຊາດ ແລະ ຕັ້ງໜ້າເຂົ້າຮ່ວມ ໃນຂະບວນການເຊື່ອມໂຍງ ຂະບວນການແບ່ງງານຂອງ ພາກພື້ນຢ່າງ ເປັນເຈົ້າການ.